Skikking tussen Sibanye-Stillwater en Amcu verwelkom - Solidariteit WêreldSolidariteit Wêreld
Tuis › Mediaverklarings › Skikking tussen Sibanye-Stillwater en Amcu verwelkom
Solidariteit is dankbaar dat Amcu se vyf maande lange staking by Sibanye-Stillwater tot ʼn einde gekom het. Solidariteit is ook dankbaar dat die maatskappy sy belofte gestand gedoen het om nie die vakbonde (Solidariteit, die NUM en Uasa) wat tydens die aanvanklike onderhandelinge die loonooreenkoms geteken het, se regte en posisie in die skikkingsooreenkoms met Amcu te ondermyn nie.
Volgens Gideon du Plessis, hoofsekretaris van Solidariteit, verwelkom die vakbond ook die R4 000 ex gratia-betaling wat sy lede en al die ander nie-stakende werknemers sal ontvang vir die verlies aan inkomste wat hulle tydens die Amcu-staking gely het. “Hoewel ons lede meer as die genoemde bedrag aan inkomste verloor het, is dit ten minste ook erkenning vir die verbintenis tot ʼn volhoubare maatskappy en mynbedryf wat hulle getoon het deur onder moeilike omstandighede gedurende die staking te werk,” het Du Plessis gesê.
Solidariteit doen ook ‘n beroep op Sibanye-Stillwater om die tientalle gesinne wie se huise gedurende die staking afgebrand is, werkers wie se motors beskadig is, werkers wat ernstige beserings opgedoen het, en veral die gesinne wat ‘n geliefde aan die dood moes afstaan weens die staking, finansieel, emosioneel en op enige toepaslike wyse te ondersteun.
Du Plessis sê voorts dat die onderskeie vakbonde en die maatskappy egter onmiddellik sal moet begin om verhoudinge te herbou en prosesse in plek kry om ʼn soortgelyke gebeurtenis in die toekoms te voorkom.
“Laastens sal die fokus nou moet verskuif na die huidige afleggingsproses wat by die maatskappy aan die gang is, en al die betrokke vakbonde sal kragte moet saamsnoer om grootskaalse werksverliese te voorkom,” het Du Plessis saamgevat.